pythainlp/thaigov-v2-corpus-22032023 huggingface dataset:
วันพฤหัสบดีที่ 24 มิถุนายน 2564
SME D Bank จับมือ สมาคมผู้ค้าปลีกไทย ช่วยผู้ค้าใน ‘ฟู้ดคอร์ท’ ฝ่าโควิด จัดกิจกรรมดันเข้าสู่สินเชื่อดอกเบี้ยต่ำ ไม่ต้องใช้หลักทรัพย์ค้ำประกัน
SME D Bank จัดกิจกรรมอบรมออนไลน์ หัวข้อ “พลิกเกมส์สู้คู่โควิด ฝ่าวิกฤตยุค NEW NORMAL” ผ่านระบบ Zoom Meeting เตรียมความพร้อม สนับสนุนให้ผู้ประกอบการกลุ่มธุรกิจดังกล่าว เข้าถึงแหล่งทุน ผ่านสินเชื่อดอกเบี้ยพิเศษของ SME D Bank
SME D Bank - สมาคมผู้ค้าปลีกไทย ร่วมจัดกิจกรรมอบรมออนไลน์ วันที่ 28-29 มิ.ย.นี้ พาเอสเอ็มอีกลุ่มธุรกิจร้านอาหาร และร้านค้าปลีกในฟู้ดคอร์ทตามศูนย์การค้า และห้างสรรพสินค้า เข้าถึงซอฟต์โลน ไม่ต้องใช้หลักทรัพย์ค้ำประกัน เพื่อเสริมสภาพคล่อง ประคองธุรกิจก้าวผ่านวิกฤตโควิด-19
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank กล่าวว่า จากสถานการณ์โควิด-19 หนึ่งในกลุ่มเอสเอ็มอีที่ได้รับผลกระทบรุนแรง คือ ผู้ประกอบการร้านขายอาหาร และผู้ประกอบการร้านค้าปลีก ที่ตั้งอยู่ในฟู้ดคอร์ทตามศูนย์การค้า และห้างสรรพสินค้า ซึ่งส่วนใหญ่เป็นผู้ประกอบการรายย่อย มีข้อจำกัดด้านเงินทุนหมุนเวียนระยะยาว ดังนั้น SME D Bank ร่วมกับ สมาคมผู้ค้าปลีกไทย จัดกิจกรรมอบรมออนไลน์ หัวข้อ “พลิกเกมส์สู้คู่โควิด ฝ่าวิกฤตยุค NEW NORMAL” ผ่านระบบ Zoom Meeting เตรียมความพร้อม สนับสนุนให้ผู้ประกอบการกลุ่มธุรกิจดังกล่าว เข้าถึงแหล่งทุน ผ่านสินเชื่อดอกเบี้ยพิเศษของ SME D Bank เพื่อนำไปเสริมสภาพคล่อง ประคับประคองกิจการให้ผ่านช่วงเวลายากลำบากนี้ไปให้ได้ พร้อมรับฟังแนวคิดการพาธุรกิจผ่านอุปสรรคจากวิทยากร นายวิษณุ วงศ์สุมิตร รักษาการผู้ช่วยกรรมการผู้จัดการฝ่ายการตลาดและปฏิบัติการ บริษัท บางจาก รีเทล จำกัด ผู้นำธุรกิจร้านกาแฟ Inthanin ฝ่าวิกฤตโควิด-19 มาได้สำเร็จ
สำหรับผลิตภัณฑ์สินเชื่อพิเศษที่เตรียมไว้ให้บริการ เช่น สินเชื่อรายเล็ก Extra Cash กู้ได้ทั้งบุคคลธรรมดาและนิติบุคคล วงเงินกู้สูงสุด 3 ล้านบาทต่อราย อัตราดอกเบี้ย 3% ต่อปีใน 2 ปีแรก ผ่อนนานสูงสุด 5 ปี ปลอดการชำระคืนเงินต้นสูงสุดไม่เกิน 12 เดือน ที่สำคัญ ไม่ต้องใช้หลักทรัพย์ค้ำประกัน และสินเชื่อเพื่อยกระดับเศรษฐกิจชุมชน อัตราดอกเบี้ย นิติบุคคล 2.875% ต่อปี นาน 3 ปีแรก วงเงินกู้สูงสุด 5 ล้านบาท และบุคคลธรรมดา 4.875% ต่อปี นาน 3 ปีแรก วงเงินกู้สูงสุด 2 ล้านบาท ผ่อนนานสูงสุด 7 ปี เป็นต้น
ผู้ประกอบการที่สนใจเข้าร่วมกิจกรรมได้ฟรี ลงทะเบียนโดยสแกน QR Code ในโปสเตอร์ประชาสัมพันธ์ สำหรับกลุ่มธุรกิจร้านขายอาหาร จัดวันที่ 28 มิถุนายน 2564 เวลา 14.00-15.30 น.  ( https://qrgo.page.link/xvjmp ) และกลุ่มร้านค้าปลีกทั่วไป จัดวันที่ 29 มิถุนายน 2564  เวลา 14.00-15.30 น. ( https://qrgo.page.link/2kt31 ) สอบถามข้อมูลเพิ่มเติม ฝ่ายพัฒนาผู้ประกอบการ โทร. 02 265 3192 หรือ Call CENTER 1357
วันศุกร์ที่ 26 สิงหาคม 2565
APEC’s health ministerial meeting brings down the curtain with high success, achieving 12 resolutions to secure health system investment for dealing with pandemic in the future
Bangkok 26: APEC’s 12th High Level Meeting on Health and the Economy has reached 12 resolutions for health and the economy balance by focusing on solid public health system investment,
Bangkok 26: APEC’s 12thHigh Level Meeting on Health and the Economy has reached 12 resolutions for health and the economy balance by focusing on solid public health system investment, health security and universal health coverage in a response to pandemic in the future, under the Putrajaya Vision 2040. It has planned to open more borders under safe passage scheme without any relevance with COVID-19 prevention, including cooperation of sharing and vaccine technology transfer and trade facilitation.
Deputy prime minister and public health minister Anutin Charnvirakul chaired a roundtable panel discussion related with investment in health security for pandemic preparedness in the future, which was attended byAPEC’s public health ministers. It is the final talk for APEC’s high level meeting on health and the economy heldin Bangkok in August 25-26, under a theme of “Open to Partnership, Connect with the World. Balance Health and the Economy.
Mr. Anutin said that the COVID-19 pandemic has reflected to the facts that the global community didn’t have prepared for the pandemic and no any economy is ready to encounter pandemic in the future. Moreover, a majority of them have lacked enough financial investment to respond the pandemic mentioned by the Putrajaya Vision 2040, which is the global commitment to support and promote a way of sustainable development.
Hence, the discussion has put a focus on building up health security to deal with next pandemic under strong intention to have investment in health system and universal health coverage, including vaccine development and digital health technology.
Regarding the meeting’s outcomes, he said that the members have produced chair’s statement that emphasizes the importance of balancing health and economy, investment in health system and universal health coverage, which is the key elements to create health security.
Moreover, it has agreed to open borders with safe passage, regardless COVID-19 preventive measures, together with enhancing cooperation between APEC and private sector, elevating living condition of people in Asia-Pacific region, particularly sharing and vaccine technology transfer and trade facilities.
“The meeting produces a great outcome, with ministers and high-level officials attending the meeting, including on-site 15 members and on-line 5 members, in total of over 150 participants. We could say that it is the largest number since the meeting has begun. We finally have reached 12 resolutions to make a balance of health and economy in the Asia-Pacific region. We have also expressed appreciation to US for being the next host of APEC meetings in 2023,” he said.
***************************** August, 26 2022
วันศุกร์ที่ 7 มกราคม 2565
นายกฯ รับข้อร้องเรียนชุดตรวจโควิด ATK ราคาพุ่ง สั่ง พณ. สกัดไม่ให้เอาเปรียบประชาชน
.....
พล.อ.ประยุทธ์ จันทร์โอชา นายกรัฐมนตรี และ รมว.กห. มอบกระทรวงพาณิชย์ ติดตามสถานการณ์ราคาของชุดตรวจโควิด-19 ด้วยตนเอง หรือ ATK อย่างใกล้ชิด หลังได้รับข้อร้องเรียนจากหลายช่องทางว่ามีการปรับตัวเพิ่มขึ้น โดยหากพบว่าร้านค้าฉวยโอกาสขึ้นราคาให้ดำเนินการตามกฎหมาย พร้อมวางแนวทางป้องกันไม่ให้เอารัดเอาเปรียบประชาชน
.
นายกฯ ขอให้ผู้ขายทำธุรกิจอย่างเป็นธรรม อย่าฉวยโอกาสเอาเปรียบประชาชน โดยเฉพาะในช่วงที่ยากลำบากนี้ ทั้งนี้ ภาครัฐมีกลไกติดตามการค้าขายในทุกช่องทาง หากพบว่ามีการค้าขายที่เอารัดเอาเปรียบ ไม่เป็นธรรมกับประชาชน จะต้องถูกลงโทษตามกฎหมาย
.
อ่านเพิ่มเติม คลิก >>https://www.thaigov.go.th/news/contents/details/50291
#ไทยคู่ฟ้า#ร่วมต้านโควิด19
-------------------
วันพุธที่ 11 พฤษภาคม 2565
รัฐบาลลดราคาชุดนักเรียน-อุปกรณ์การเรียน รับเปิดเทอม
วันพุธที่ 11 พฤษภาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลแบ่งเบาภาระผู้ปกครองช่วงเปิดภาคเรียนปีการศึกษา 2565 โดยลดราคาชุดนักเรียนและอุปกรณ์การเรียน เช่น ตำราเรียน กระเป๋านักเรียน เครื่องเขียน สื่อการเรียนการสอน ตลอดจน โต๊ะเขียนหนังสือ กระติกน้ำ และกล่องข้าว พร้อมกันทั่วประเทศ ผู้ปกครองสามารถเลือกซื้อสินค้าได้ที่ร้านศึกษาภัณฑ์พาณิชย์ทั้งหน้าร้านและในระบบออนไลน์ รวมถึงร้านค้าตัวแทนจำหน่ายของศึกษาภัณฑ์พาณิชย์ทั่วประเทศ ลดสูงสุดร้อยละ 50 ตั้งแต่บัดนี้ – 15 มิ.ย.2565 และห้างสรรพสินค้า ได้แก่ บิ๊กซี แมคโคร โลตัส เดอะมอลล์ เซ็นทรัล โรบินสัน บีทูเอส ออฟฟิศเมท พาวเวอร์บาย และซุปเปอร์สปอร์ต ทุกสาขาทั่วประเทศ ลดสูงสุดร้อยละ 65 เลือกซื้อได้ตั้งแต่บัดนี้ – 30 มิ.ย.2565
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 12 กรกฎาคม 2564
ประกาศ ขสมก. ประจำวันที่ 12 กรกฎาคม 2564 พนักงานติดเชื้อไวรัส COVID-19 จำนวน 1 ราย
ประกาศ ขสมก. ประจำวันที่ 12 กรกฎาคม 2564 พนักงานติดเชื้อไวรัส COVID-19 จำนวน 1 ราย
พนักงานนายตรวจ เขตการเดินรถที่ 2
วันอังคารที่ 1 กุมภาพันธ์ 2565
ครม.เคาะ! ลดเงินสมทบประกันสังคม ม.40 อีก 6 เดือน เริ่ม 1 ก.พ.- 31 ก.ค.65
ครม.เคาะ! ลดเงินสมทบประกันสังคม ม.40 อีก 6 เดือน เริ่ม 1 ก.พ.- 31 ก.ค.65
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 1 กุมภาพันธ์ 2565 ว่า ครม.เห็นชอบขยายระยะเวลาการลดอัตราเงินสมทบของผู้ประกันตนมาตรา 40 ที่ต้องจ่ายเข้ากองทุนประกันสังคม เป็นระยะเวลา 6 เดือน เริ่มตั้งแต่ 1 กุมภาพันธ์ 2565 – 31 กรกฎาคม 2565 โดยมีอัตราส่งเงินสมทบภายหลังปรับลดทั้ง 3 ทางเลือก ตามที่กระทรวงแรงงานเสนอดังนี้
ทางเลือกที่ 1 ลดเงินสมทบเหลือ 42 บาท จากเดิม 70 บาท โดยได้ประโยชน์ทดแทนใน 3 กรณี คือ ประสบอันตรายหรือเจ็บป่วย ทุพพลภาพ และเสียชีวิต
ทางเลือกที่ 2 ลดเงินสมทบเหลือ 60 บาท จากเดิม 100 บาท โดยได้ประโยชน์ทดแทนใน 4 กรณี คือ ประสบอันตรายหรือเจ็บป่วย ทุพพลภาพ เสียชีวิต และชราภาพ
ทางเลือกที่ 3 ลดเงินสมทบเหลือ 180 บาท จากเดิม 300 บาท โดยได้ประโยชน์ทดแทนใน 5 กรณี คือ ประสบอันตรายหรือเจ็บป่วย ทุพพลภาพ เสียชีวิต ชราภาพ และสงเคราะห์บุตร
นางสาวรัชดากล่าวด้วยว่า แม้การลดอัตราเงินสมทบผู้ประกันตนมาตรา 40 เป็นเวลา 6 เดือน จะทำให้กองทุนประกันสังคมได้รับเงินสมทบลดลง แต่กองทุนประกันสังคมยังคงมีเงินสมทบเพียงพอ สำหรับรายจ่ายประโยชน์ทดแทนให้กับผู้ประกันตนตามมาตรา 40 และไม่ส่งผลกระทบต่อสถานะกองทุนในระยะยาว อีกทั้งการปรับลดเงินสมทบดังกล่าวจะช่วยให้ผู้ประกันตนมีกำลังซื้อมากขึ้น อันจะเป็นการบรรเทาความเดือดร้อนและลดผลกระทบทางเศรษฐกิจในช่วงการระบาดของโรคโควิด-19 อีกด้วย
-----------------------
วันพุธที่ 9 กุมภาพันธ์ 2565
ครม. ไฟเขียว (ร่าง) แผนปฏิบัติการฯ “โมเดลเศรษฐกิจ BCG" พ.ศ. 2564 - 2570 วงเงินรวม 40,972.60 ล้านบาท
.....
ที่ประชุม ครม. (8 ก.พ. 65) เห็นชอบ (ร่าง) แผนปฏิบัติการด้านการขับเคลื่อนการพัฒนาประเทศด้วยโมเดลเศรษฐกิจ BCG (การพัฒนาเศรษฐกิจชีวภาพ เศรษฐกิจหมุนเวียน เศรษฐกิจสีเขียว: BCG Model) พ.ศ. 2564 - 2570 ระยะเวลาดำเนินการ 6 ปี (พ.ศ. 2565 - 2570) วงเงินรวม 40,972.60 ล้านบาท
.
มีวัตถุประสงค์เพื่ออนุรักษ์ ฟื้นฟู จัดการการใช้ประโยชน์จากทรัพยากรชีวภาพและวัฒนธรรม การสร้างคุณค่า (Value Chain) จากทรัพยากรชีวภาพและวัฒนธรรม รวมทั้งการสร้างความสามารถในการพึ่งตนเอง ซึ่งจะดำเนินการภายใต้ 4 ยุทธศาสตร์สำคัญ ดังนี้
.
ยุทธศาสตร์ที่ 1 การสร้างความยั่งยืนของฐานทรัพยากร ความหลากหลายทางชีวภาพ และวัฒนธรรมด้วยการจัดสมดุลระหว่างการอนุรักษ์ ฟื้นฟู และการใช้ประโยชน์ มีตัวชี้วัด
.
ยุทธศาสตร์ที่ 2 การพัฒนาชุมชนและเศรษฐกิจฐานรากให้เข้มแข็งด้วยทุนทรัพยากร อัตลักษณ์ ความคิดสร้างสรรค์ และเทคโนโลยีสมัยใหม่
.
ยุทธศาสตร์ที่ 3 การยกระดับการพัฒนาอุตสาหกรรมภายใต้เศรษฐกิจ BCG ให้สามารถแข่งขันได้อย่างยั่งยืน
.
ยุทธศาสตร์ที่ 4 การเสริมสร้างความสามารถในการตอบสนองต่อกระแส การเปลี่ยนแปลงของโลก
.
โดยนายกฯ จะเป็นประธานในคณะกรรมการบริหารการพัฒนาเศรษฐกิจชีวภาพ - เศรษฐกิจหมุนเวียน - เศรษฐกิจสีเขียว (Bio-Circular-Green Economy: BCG Model)
.
เพื่อกำกับดูแล ขับเคลื่อนบูรณาการการทำงานสู่การปฏิบัติ พร้อมติดตามและประเมินผล เพื่อให้ผลสัมฤทธิ์เกิดเป็นรูปธรรม และเป็นประโยชน์กับประชาชนให้มากที่สุด
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 2 มิถุนายน 2565
สำนักงานปลัดกระทรวงกลาโหม ร่วมถวายพระพรชัยมงคล เนื่องในวันเฉลิมพระชนมพรรษาสมเด็จพระนางเจ้าฯ พระบรมราชินี ๔๔ พรรษา (๓ มิ.ย.๖๕)
เช้าวันนี้ ๒ มิ.ย. ๖๕ เวลา ๐๗.๓๐ น. พลเอก วรเกียรติ รัตนานนท์ ปลัดกระทรวงกลาโหม เป็นประธานในการจัดกิจกรรมเฉลิมพระเกียรติเนื่องในโอกาสวันเฉลิมพระชนมพรรษาสมเด็จพระนางเจ้าฯ พระบรมราชินี ๔๔ พรรษา (๓ มิ.ย.๖๕)
โดยมีพิธีถวายพระพรชัยมงคล และพิธีเจริญพระพุทธมนต์ พิธีทำบุญตักบาตรพระสงฆ์และสามเณร จำนวน ๔๕ รูป ถวายเป็นพระราชกุศล และพิธีลงนามถวายพระพรชัยมงคล ณ ศาลาว่าการกลาโหม
ทั้งนี้ เพื่อแสดงออกถึงความจงรักภักดี และน้อมสำนึกในพระมหากรุณาธิคุณล้นเกล้าล้นกระหม่อมหาที่สุดมิได้ ที่ใต้ฝ่าละอองธุลีพระบาททรงปฏิบัติพระราชกรณียกิจเคียงคู่ พระบาทสมเด็จพระเจ้าอยู่หัว ทรงตั้งพระราชหฤทัยอันแน่วแน่ในการสืบสาน รักษา และต่อยอด โครงการในพระราชดำริ ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตรและสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ด้วยการน้อมนำแนวทางพระราชดำริการทรงงานเพื่อบรรเทาความทุกข์ยาก ความเดือดร้อนของประชาชนให้ได้มากที่สุดน้ำพระราชหฤทัยและพระราชจริยวัตรอันงดงาม เป็นที่ประจักษ์แก่เหล่าพสกนิกรชาวไทยทั้งแผ่นดิน
วันพฤหัสบดีที่ 9 ธันวาคม 2564
ความคืบหน้าโครงการคนละครึ่ง ระยะที่ 3 และโครงการยิ่งใช้ยิ่งได้
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า จากข้อมูล ณ วันที่ 8 ธันวาคม 2564 โครงการคนละครึ่ง ระยะที่ 3 และโครงการยิ่งใช้ยิ่งได้ มีความคืบหน้า ดังนี้
โครงการคนละครึ่ง ระยะที่ 3 มีผู้ใช้สิทธิสะสมจำนวน 26.26 ล้านราย จากผู้ได้รับสิทธิจำนวน 27.98 ล้านราย โดยมียอดการใช้จ่ายสะสมรวม 193,458.3 ล้านบาท แบ่งเป็นเงินที่ประชาชนจ่ายสะสม 98,351.0 ล้านบาท และรัฐร่วมจ่ายสะสม 95,107.3 ล้านบาท และมียอดใช้จ่ายสะสมแบ่งตามประเภทตามร้านค้า ได้แก่ ร้านอาหารและเครื่องดื่ม 76,751 ล้านบาท ร้านธงฟ้า 31,149.3 ล้านบาท ร้าน OTOP 9,260.6 ล้านบาท ร้านค้าทั่วไป 72,766.1 ล้านบาท ร้านบริการ 3,318.7 ล้านบาท และกิจการขนส่งสาธารณะ 212.6 ล้านบาท
โครงการยิ่งใช้ยิ่งได้ มีประชาชนผู้ใช้สิทธิสะสมจำนวน 91,952 ราย จากผู้ได้รับสิทธิจำนวนกว่า 4.9 แสนราย โดยมียอดใช้จ่ายสะสมส่วนประชาชนรวม 3,760 ล้านบาท มีมูลค่าการใช้จ่ายสะสมที่นำมาคำนวณสิทธิ e-Voucher 3,064 ล้านบาท และคิดเป็นมูลค่าสะสม e-Voucher ทั้งสิ้นกว่า 353.8 ล้านบาท และมูลค่าการใช้จ่ายสะสมส่วน e-Voucher 233.7 ล้านบาท และมียอดใช้จ่ายสะสมรวมส่วนประชาชนและ e-Voucher แบ่งตามประเภทตามร้านค้า ได้แก่ ร้านอาหารและเครื่องดื่ม 184.7 ล้านบาท ร้านธงฟ้า 204 ล้านบาท ร้าน OTOP 424 ล้านบาท ร้านค้าทั่วไป 3,040 ล้านบาท และร้านบริการ 141 ล้านบาท
สำหรับข้อมูลการใช้จ่ายผ่านฟู้ดเดลิเวอรี่แพลตฟอร์มล่าสุด ณ วันที่ 9 ธันวาคม 2564 เวลา 08.00 น. โครงการคนละครึ่ง ระยะที่ 3 มีการใช้จ่ายสะสมประมาณ 2,887.8 ล้านบาท แบ่งเป็นเงินที่ประชาชนใช้จ่าย 1,491.9 ล้านบาท และรัฐร่วมจ่าย 1,395.9 ล้านบาท สำหรับโครงการยิ่งใช้ยิ่งได้มีการใช้จ่ายสะสมประมาณ 2.18 ล้านบาท และในส่วนของผู้ประกอบการร้านอาหารและเครื่องดื่มในโครงการคนละครึ่ง ระยะที่ 3 และโครงการยิ่งใช้ยิ่งได้ที่ขายอาหารและเครื่องดื่มผ่านผู้ให้บริการฟู้ดเดลิเวอรี่แพลตฟอร์มล่าสุดขณะนี้ มีจำนวนประมาณ 80,000 ราย
ทั้งนี้ โฆษกกระทรวงการคลังได้ย้ำว่า ประชาชนสามารถใช้จ่ายโครงการคนละครึ่ง ระยะที่ 3 หรือใช้จ่ายในส่วน e-Voucher สำหรับโครงการยิ่งใช้ยิ่งได้ ได้จนถึงวันที่ 31 ธันวาคม 2564 ซึ่งขณะนี้ จำนวนผู้ใช้สิทธิครบ 4,500 บาท ภายใต้โครงการคนละครึ่ง ระยะที่ 3 มีจำนวนกว่า 5 ล้านคน จึงขอเชิญชวนให้ประชาชนที่ยังมีสิทธิเหลืออยู่ให้รีบใช้จ่ายก่อนวันสิ้นสุดโครงการ
สำนักงานเศรษฐกิจการคลัง halfhalf@fpo.go.th , spend2get@fpo.go.th
ธนาคารกรุงไทย จำกัด (มหาชน) โทร. 02-111-1122 (ตลอด 24 ชั่วโมง)
วันอังคารที่ 16 สิงหาคม 2565
โฆษกรัฐบาลป้อง”นายกฯ”สวน “ภูมิธรรม” คิดผิดคิดใหม่จวกคุณสมบัติคนหวังเป็น รมต.ไม่ต้องปากจัด หรือใครพูดถูกหูคือพวกกัน พวกเห็นต่างผลักเป็นพวกบ่อนทำลาย เหน็บถูกด่าไล่หลังพวกปากว่าตาขยิบ
โฆษกรัฐบาลป้อง”นายกฯ”สวน “ภูมิธรรม” คิดผิดคิดใหม่ จวกคุณสมบัติคนหวังเป็น รมต.ไม่ต้องปากจัด หรือใครพูดถูกหูคือพวกกัน พวกเห็นต่างผลักเป็นพวกบ่อนทำลาย เหน็บถูกด่าไล่หลังพวกปากว่าตาขยิบ แล้วจะให้ประชาชนควาดหวังความจริงใจคงยาก
วันที่ 16 สิงหาคม 2565 นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่ นายภูมิธรรม เวชยชัย ที่ปรึกษาผู้นำฝ่ายค้านในสภาผู้แทนราษฎร ระบุว่า การที่นายกรัฐมนตรีประกาศจะอยู่ในตำแหน่งนายกรัฐมนตรีต่อ ทั้ง ๆ ที่พ้นตำแหน่งเพราะอยู่มาถึง 8 ปีแล้ว เรียกว่า ใจกล้า หน้าด้าน ไม่มีความละอายใครว่า คนที่ใจกล้า หน้าด้าน ไม่มีความละอายน่าจะเป็นนายภูมิธรรมมากกว่า ตั้งแต่พรรคไทยรักไทย มาจนถึงพรรคเพื่อไทย คนไทยต้องขัดแย้งกันเองมาเท่าไหร่แล้ว หรือที่ผ่านมาสำหรับนายภูมิธรรมแล้วยังไม่พอ ยังอยากเห็นคนไทยแบ่งแยกกันเองมากไปกว่านี้อีกหรือ ส่วนต้นตอของปัญหากลับหนีไปอยู่ต่างประเทศโดยไม่เคยแสดงความรับผิดชอบอะไร นอกจากท่องอยู่บทเดียวคือถูกกลั่นแกล้ง แล้ววันนี้ยังกล้ามาพูดว่าจะแลนด์สไลด์ ระวังจะถูกคนไทยไล่แบบแลนด์สไลด์ เลิกเอาแต่ได้เพื่อตัวเอง แล้วมองประโยชน์ส่วนรวมดูบ้าง ไม่ใช่ใครพูดถูกหูคือพวกกัน พวกเห็นต่างคือพวกบ่อนทำลาย ถ้าคิดได้แค่นั้นกลับไปเลี้ยงหลานอยู่บ้านน่าจะเหมาะกับนายภูมิธรรมในเวลานี้ที่สุด
"ที่ผ่านมาเห็นคุณภูมิธรรมมักจะเอาแต่ละเลงขนมเบื้องด้วยปาก พอเอาเข้าจริงก็เหลว แล้วก็ยกสารพัดเหตุผลมาอ้างนั่นอ้างนี่ วันนี้ที่ออกตัวแรงเพราะหวังว่าจะได้เป็นรัฐมนตรีอีกใช่หรือไม่ ถ้าคิดผิดลองคิดใหม่ คุณสมบัติของรัฐมนตรีไม่จำเป็นต้องปากจัดแล้วถึงจะได้ดี ทางที่ดีไปแก้ภาพลักษณ์ตัวเองก่อนจะวิจารณ์คนอื่นดีกว่า เพราะคนที่หวังจะเป็นรัฐมนตรี ไม่ควรถูกคนในพรรค หรืออดีตคนในพรรคนินทาว่า เป็นพวกปากว่าตาขยิบ เพราะขนาดพวกเดียวกันยังหาความจริงใจไม่ได้ แล้วจะให้ประชาชนควาดหวังความจริงใจจากคุณภูมิธรรมนั้น คงจะยากยิ่งกว่า" นายธนกร กล่าว
วันพฤหัสบดีที่ 19 พฤษภาคม 2565
โฆษกรัฐบาลเผย นายกฯ สั่งการเร่งพิจารณาราคาน้ำมันปาล์ม บรรเทาภาระค่าใช้จ่ายของประชาชนต่อเนื่อง พร้อมกำชับให้ควบคุมไม่ให้ตั้งราคาสูงเกินมาตรฐานและตรวจสอบปริมาณให้เพียงพอต่อการบริโภค
โฆษกรัฐบาลเผย นายกฯ สั่งการ เร่งพิจารณาราคาน้ำมันปาล์ม บรรเทาภาระค่าใช้จ่ายของประชาชนต่อเนื่อง พร้อมกำชับให้ควบคุมไม่ให้ตั้งราคาสูงเกินมาตรฐานและตรวจสอบปริมาณให้เพียงพอต่อการบริโภค
วันนี้ 19 พ.ค. 65นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม สั่งการทุกหน่วยงานที่เกี่ยวข้องพิจารณาแก้ไขราคาน้ำมันปาล์มเพื่อบรรเทาภาระค่าครองชีพของพี่น้องประชาชน โดยกำชับกระทรวงพานิชย์หาแนวทางช่วยเหลือกลุ่มผู้บริโภคอย่างเป็นรูปธรรมทั้งในระยะสั้นและระยะยาว ดูแลเรื่องการควบคุมราคาสินค้าประเภทอื่นไม่ให้ฉกฉวยโอกาสขึ้นราคาหรือค้ากำไรเกินควร อีกทั้งตรวจสอบปริมาณน้ำมันปาล์มให้มีเพียงพอต่อความต้องการของประชาชน และไม่ให้เกิดการกักตุนสินค้าขึ้น
โฆษกประจำสำนักนายกรัฐมนตรี กล่าวว่าจากกรณีที่ราคาปาล์มน้ำมันสูงขึ้นจากกิโลกรัมละ 2 บาท ขึ้นเป็นกิโลกรัมละ 11-12 บาท ในช่วง 2-3 ปีที่ผ่านมา แม้เป็นตัวเลขที่น่าพอใจต่อพี่น้องเกษตรกรชาวสวนปาล์ม แต่ส่งผลกระทบเป็นวงกว้างแก่ผู้บริโภคทั้งการประกอบอาหารและการใช้เป็นส่วนผสมในน้ำมันเชื้อเพลิงยานยนต์ นายกรัฐมนตรีจึงสั่งการให้เร่งหามาตรการควบคุมและแก้ไขปัญหาราคาน้ำมันปาล์ม ในโอกาสนี้ ที่ประชุมคณะกรรมการนโยบายตลาดปาล์ม ได้มีข้อสรุปให้จัดตั้งคณะอนุกรรมการฯ ประกอบด้วยตัวแทน 5 ฝ่าย ได้แก่ ตัวแทนส่วนราชการ ตัวแทนภาคเกษตรกร ตัวแทนโรงสกัด ตัวแทนของโรงงานผลิตน้ำมันปาล์มขวดบริโภค และตัวแทนผู้ส่งออกที่เป็นผู้มีส่วนร่วม เพื่อร่วมดูแลอย่างรอบด้าน ทั้งราคาผลปาล์มดิบและน้ำมันปาล์มขวดให้อยู่ในราคาที่เหมาะสม ไม่ให้ค้ากำไรเกินควร อีกทั้งดูแลเรื่องปริมาณไม่ให้ขาดตลาด สั่งการให้มีการตรวจสต๊อกทุกสัปดาห์และรายงานผล ซึ่งหากพบการค้ากำไรเกินควรมีโทษจำคุกไม่เกิน 7 ปี ปรับไม่เกิน 140,000 บาท หรือทั้งจำทั้งปรับ ทั้งนี้ กระทรวงพานิชย์ได้ตรึงราคาน้ำมันปาล์ม จากราคาเดิมตามโครงสร้างประมาณ 75-76 บาทต่อขวด เหลือประมาณ 65- 68 บาท
นายธนกรฯ กล่าวเพิ่มเติมว่า นายกรัฐมนตรีสั่งการ ควบคุมทุกภาคส่วนเพื่อหามาตรการลดภาระค่าครองชีพแก่ประชาชน ซึ่งปัญหาราคาสินค้าแพงส่วนหนึ่งเป็นผลกระทบจากราคาน้ำมันโลกที่เพิ่มสูงในปัจจุบัน ราคาสินค้าจึงแพงขึ้นตามกลไกตลาด โดยปัจจุบันรัฐบาลดำเนินการแก้ไขอย่างเร่งด่วนและสามารถแก้ปัญหาได้ในหลายส่วนแล้ว โดยขอให้เชื่อมั่นในการทำงานของรัฐบาล อีกทั้งขอประชาชนร่วมเป็นหูเป็นตาไม่ให้เกิดการเอาเปรียบผู้บริโภคปรับขึ้นราคาสินค้าเพื่อหาประโยชน์จากความเดือดร้อนของพี่น้องประชาชน
------------
วันพุธที่ 9 มีนาคม 2565
‘โฆษกแรงงาน’ แจง ปรับเพิ่มสิทธิประโยชน์วันลาคลอด คุ้มครองลูกจ้างหญิงตามกฎหมาย
โฆษกกระทรวงแรงงาน แจง กระทรวงแรงงานเดินหน้าปรับเพิ่มสิทธิประโยชน์ทดแทนวันลาคลอดให้ลูกจ้างได้รับความคุ้มครองทั้ง 98 วัน โดยสำนักงานประกันสังคมและนายจ้างรับผิดชอบจ่ายค่าจ้างให้ลูกจ้างคนละครึ่ง
นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) เปิดเผยว่า ตามที่คุณวรรณวิภา ไม้สน ส.ส.บัญชีรายชื่อ พรรคก้าวไกล กล่าวในการเสวนาหัวข้อ‘พ่อแก่ เเม่ป่วย ลูกเล็ก มองขาดปัญหาฉุดรั้งความก้าวหน้าทางการงานของสตรี’ ซึ่งจัดโดย ศูนย์นโยบายเพื่ออนาคตพรรคก้าวไกล (Think Forward Center) เนื่องในวันสตรีสากลเมื่อวันที่ 8 มีนาคมที่ผ่านมาว่า 29 ปี ไม่มีอะไรเปลี่ยน "วันสตรีสากล" ร้องเพิ่มวันลาคลอดนั้น ซึ่งข้อเท็จจริงในเรื่องนี้เกี่ยวกับสิทธิวันลาเพื่อคลอดบุตร แม้สิทธิการลาเพื่อคลอดบุตรจะเพิ่มขึ้นจากเดิม 90 วัน เป็น 98 วัน แต่ลูกจ้างยังมีความกังวลว่าจะได้รับค่าจ้างในส่วนวันลา 8 วัน หรือไม่ อย่างไรนั้น กระทรวงแรงงานเห็นถึงความสำคัญในเรื่องนี้ ในเบื้องต้น ขอชี้แจงว่า ข้อกฎหมายที่บังคับใช้อยู่ปัจจุบัน กำหนดให้นายจ้างมีหน้าที่จ่ายค่าจ้างตลอดระยะเวลาที่ลูกจ้างลา แต่ไม่เกิน 45 วัน โดยลูกจ้างยังมีสิทธิรับประโยชน์ทดแทนจากสำนักงานประกันสังคมอีก ร้อยละ 50 ของค่าจ้างเฉลี่ย 90 วัน จึงเห็นได้ว่า จำนวนวันลา 8 วัน
ที่เพิ่มขึ้นนั้น ลูกจ้างยังไม่ได้รับความคุ้มครองในเรื่องค่าจ้าง
นางเธียรรัตน์ กล่าวต่อว่า ดังนั้นในเรื่องนี้กระทรวงแรงงาน จึงได้ดำเนินการให้สำนักงานประกันสังคมเสนอปรับแก้ไขกฎหมาย เพิ่มสิทธิให้กับลูกจ้าง โดยจะปรับเพิ่มประโยชน์ทดแทนให้ผู้ประกันตน จากร้อยละ 50 ของค่าจ้างเฉลี่ย 90 วัน เป็นร้อยละ 50 ของค่าจ้างเฉลี่ย 98 วัน ซึ่งจะมีผลให้ลูกจ้างได้รับค่าจ้างในวันลาเพิ่มขึ้น จากสิทธิเดิม อีก 4 วัน ในส่วนของค่าจ้างในวันลาเพื่อคลอดบุตร อีก 4 วัน กรมสวัสดิการและคุ้มครองแรงงานได้นำเรื่องดังกล่าวเข้าสู่การพิจารณาของคณะทำงานประเมิลผลสัมฤทธิ์กฎหมาย เพื่อปรับแก้ไข พระราชบัญญัติคุ้มครองแรงงาน พ.ศ. 2541 เพิ่มสิทธิให้กับลูกจ้าง ต่อไป ในส่วน อนุสัญญา ฉบับที่ 87 และ 98 อยู่ระหว่างการพิจารณาร่างพระราชบัญญัติแรงงานสัมพันธ์ พ.ศ. … และร่างพระราชบัญญัติแรงงานรัฐวิสาหกิจสัมพันธ์ พ.ศ. … ซึ่งขณะนี้อยู่ระหว่างการพิจารณาของคณะกรรมการกฤษฎีกา คาดว่า จะเข้า ครม.ในเดือนพฤษภาคม 2565 และสภาฯ ต่อไปหลังจาก ผ่านสภาฯ แล้ว จะนำไปสู่ขั้นตอนการรับรองอนุสัญญาฯ ต่อไป
วันจันทร์ที่ 25 เมษายน 2565
กสร.เตือนนายจ้าง หยุดการสูญเสียจากการทำงานในที่อับอากาศ แนะปฏิบัติตามกฎหมายความปลอดภัยในการทำงานเกี่ยวกับที่อับอากาศ
กรมสวัสดิการและคุ้มครองแรงงาน ห่วงความปลอดภัยและสุขภาพอนามัยของลูกจ้างที่ทำงานในที่อับอากาศ เตือนนายจ้าง และลูกจ้างปฏิบัติตามกฎหมายด้านความปลอดภัยในการทำงานเกี่ยวกับที่อับอากาศอย่างเคร่งครัด เพื่อป้องกันไม่ให้เกิดความสูญเสียต่อชีวิตและทรัพย์สินทั
นายนิยม สองแก้ว อธิบดีกรมสวัสดิการและคุ้มครองแรงงาน (กสร.)เปิดเผยว่า จากกรณีที่ยังคงมีข่าวเหตุการณ์ลูกจ้างเสียชีวิตจากการทำงานในที่อับอากาศนายสุชาติ ชมกลิ่น รัฐมนตรีว่าการกระทรวงแรงงานจึงมีความห่วงใยในความปลอดภัยและสุขภาพอนามัยของลูกจ้างเนื่องจากการทำงานเกี่ยวกับที่อับอากาศเป็นพื้นที่ที่มีทางเข้าออกจำกัด และมีการระบายอากาศที่ไม่เพียงพอ ซึ่งอาจจะส่งผลทำให้ลูกจ้างได้รับอันตรายจากการทำงาน กรมสวัสดิการและคุ้มครองแรงงานจึงขอให้นายจ้าง และลูกจ้างปฏิบัติตามพระราชบัญญัติความปลอดภัยอาชีวอนามัยและสภาพแวดล้อมในการทำงาน พ.ศ.2554 รวมทั้งกฎกระทรวงกำหนดมาตรฐานในการบริหารจัดการ และดำเนินการด้านความปลอดภัย อาชีวอนามัย และสภาพแวดล้อมในการทำงานเกี่ยวกับที่อับอากาศ พ.ศ. 2562 อย่างเคร่งครัด เนื่องจากกฎหมายดังกล่าว ได้กำหนดมาตรการเพื่อให้เกิดความปลอดภัยไว้อย่างชัดเจน เช่น กำหนดให้นายจ้างจะต้องจัดให้มีการประเมินสภาพอันตรายในที่อับอากาศ กำหนดให้นายจ้างจัดให้มีอุปกรณ์คุ้มครองความปลอดภัยส่วนบุคคล อุปกรณ์ช่วยเหลือ และช่วยชีวิตที่เหมาะสมกับลักษณะงาน กำหนดให้ลูกจ้างที่ทำงานเกี่ยวกับที่อับอากาศต้องได้รับการอบรมตามที่กฎหมายกำหนด เป็นต้น
อธิบดี กสร.กล่าวเพิ่มเติมว่าอุบัติเหตุจากการทำงานในที่อับอากาศนั้น สามารถป้องกันได้หากทุกฝ่ายตระหนักและคำนึงถึงความปลอดภัยในการทำงาน จึงขอเตือนไปยังนายจ้าง และลูกจ้างให้ปฏิบัติตามกฎหมายเพื่อป้องกันไม่ให้เกิดความสูญเสียต่อชีวิตและทรัพย์สินทั้งของลูกจ้างและนายจ้าง หากมีข้อสงสัยเกี่ยวกับการปฏิบัติตามกฎหมายความปลอดภัยในการทำงานสอบถามได้ที่ กองความปลอดภัยแรงงาน โทรศัพท์ 0 2448 9128-39 ศูนย์ความปลอดภัยในการทำงานเขต 1-12 สำนักงานสวัสดิการและคุ้มครองแรงงานกรุงเทพมหานครพื้นที่ 1-10 สำนักงานสวัสดิการและคุ้มครองแรงงานจังหวัด หรือที่โทรศัพท์สายด่วน 1506 กด 3และ 1546
วันพุธที่ 2 มีนาคม 2565
ที่ปรึกษารัฐมนตรีว่าการกระทรวงยุติธรรม ร่วมเปิดงาน กับกกท. - สถาบันอนุญาโตตุลาการ จัดตั้งศูนย์ระงับข้อพิพาททางเลือกด้านกีฬาแห่งแรกของประเทศ
ที่ปรึกษารัฐมนตรีว่าการกระทรวงยุติธรรม ร่วมเปิดงาน กับกกท. - สถาบันอนุญาโตตุลาการ จัดตั้งศูนย์ระงับข้อพิพาททางเลือกด้านกีฬาแห่งแรกของประเทศ มุ่งหวัง สร้างมาตรฐานเทียบเท่าระดับสากล
เมื่อเวลา 10.00 น. วันที่ 2 มีนาคม 2565 ที่อาคารเฉลิมพระเกียรติ 7 รอบพระชนมพรรษา การกีฬาแห่งประเทศไทย นายธนวัชร นิติกาญจนา ที่ปรึกษารัฐมนตรีว่าการกระทรวงยุติธรรม เป็นตัวแทนนายสมศักดิ์ เทพสุทิน รัฐมนตรีว่าการกระทรวงยุติธรรม เข้าร่วมพิธีเปิดตัวศูนย์การระงับข้อพิพาททางเลือกด้านการกีฬา และพิธีมอบประกาศนียบัตรผู้ผ่านการอบรมหลักสูตรอนุญาโตตุลาการด้านการกีฬาคณะแรก ระหว่างสถาบันอนุญาโตตุลาการ กับการกีฬาแห่งประเทศไทย โดยมีนายเขมพล อุ้ยตยะกุล เลขานุการรัฐมนตรีว่าการกระทรวงการท่องเที่ยวและกีฬา นายพสิษฐ์ อัศววัฒนาพร ผู้อำนวยการสถาบันอนุญาโตตุลากร และ นายวิษณุ ไล่ชะพิษ รองผู้ว่าการการกีฬาแห่งประเทศไทย ฝ่ายบริหาร ร่วมเป็นเกียรติและสักขีพยานในการเปิดงานดังกล่าว โดยมีวัตถุประสงค์เพื่อให้บริการด้านการระงับข้อพิพาททางเลือกที่เกี่ยวกับการกีฬา อันจะช่วยให้เกิดความเที่ยงธรรมในการแข่งขันกีฬา คุ้มครองสิทธิประโยชน์ของนักกีฬา
โดยนายธนวัชร กล่าวมอบนโยบายว่า รัฐบาลให้ความสำคัญต่อการระงับข้อพิพาททางเลือกมาโดยตลอด ซึ่งได้กำหนดไว้ในแผนยุทธศาสตร์กระทรวงยุติธรรม 20 ปี (พ.ศ.2560-พ.ศ.2579) เพื่อผลักดันให้มีการปรับปรุงมาตรการหรือแก้ไขกฎหมาย เพื่ออำนวยความสะดวกในการใช้อนุญาโตตุลาการและการประนอมข้อพิพาทขึ้น กระทรวงยุติธรรมเชื่อมั่นเป็นอย่างยิ่งว่าการร่วมมือกันของทั้งสองหน่วยงานในครั้งนี้ จะนำไปสู่การพัฒนาที่สำคัญของการระงับข้อพิพาทด้านการกีฬา โดยมุ่งเน้นให้เป็นไปตามหลักมาตรฐานระดับสากล และยังช่วยดึงดูดให้บุคลากรทางกีฬา เช่น นักกีฬา สมาคมกีฬา สมาพันธ์ทางการกีฬา ต่าง ๆ เล็งเห็นถึงความสำคัญและเลือกใช้กระบวนการระงับข้อพิพาททางเลือกเมื่อเกิดข้อพิพาททางการกีฬามากยิ่งขึ้น โดยตอนนี้เรามีการอบรมผู้เข้าร่วมรุ่นแรกไปแล้วทั้งหมด 12 คน
ด้าน นายเขมพล กล่าวว่า การจัดตั้งศูนย์ระงับข้อพิพาทฯ ถือเป็นประโยชน์ต่อการพัฒนาวงการกีฬาของบ้านเรา ทั้งการให้ความเป็นธรรม ความเท่าเทียมของนักกีฬา หรือผู้ที่เกี่ยวข้อง เช่น ผู้ฝึกสอน ตลอดจนสโมสรต่าง ๆ รวมทั้งยังเป็นการสร้างมาตรฐานทางการกีฬาเพื่อให้เกิดความโปร่งใส ซึ่งจะส่งผลดีโดยรวมให้กับประเทศและในเวทีการแข่งขันระดับชาติ
ขณะที่ นายพสิษฐ์ ระบุว่า ปัจจุบันวงการกีฬาไทยมีความก้าวหน้าและเติบโตขึ้นอย่างต่อเนื่อง เป็นผลมาจากความสำเร็จของนักกีฬา รวมถึงกฎเกณฑ์การแข่งขัน หรือการตัดสินผลแพ้-ชนะในกีฬาสมัครเล่น และกีฬาอาชีพ ที่จัดแข่งในประเทศ และในเวทีระดับโลกที่มาตรฐานการแข่งขันมีความก้าวหน้า และปรับเปลี่ยนไปอย่างรวดเร็ว ทำให้อาจนำมาซึ่งข้อพิพาทในประเด็นต่าง ๆ ที่เกี่ยวข้องทุกแขนง เช่น สัญญานักกีฬาอาชีพ การตัดสินชี้ขาดผลการแข่งขัน หรือแม้กระทั่งกฎการควบคุมสารต้องห้าม ดังนั้นเราจึงควรยกระดับมาตรฐานวงการกีฬาให้ไปสู่มาตรฐานสากลให้ได้
วันพุธที่ 11 พฤษภาคม 2565
เฮ! ครม. เคาะ (ร่าง) พ.ร.บ.ประกันสังคม เพิ่มสิทธิประโยชน์ผู้ประกันตนตามสถานการณ์ปัจจุบัน
.....
ที่ประชุม ครม. (10 พ.ค. 65) เห็นชอบหลักการ (ร่าง) พ.ร.บ.ประกันสังคม ฉบับใหม่ เนื่องจากกฎหมายปัจจุบันมีบทบัญญัติบางประการไม่สอดคล้องกับสภาพเศรษฐกิจและสังคมในปัจจุบัน และด้วยสถานการณ์โรคโควิด-19 ที่กระทบต่อผู้ประกันตน รัฐบาลจึงเร่งแก้กฎหมายเพื่อเพิ่มหลักประกันทางสังคมและสิทธิประโยชน์ของผู้ประกันตนให้มากขึ้น ดังนี้
.
1.การขยายความคุ้มครองให้กับผู้ประกันตนเพื่อรองรับสังคมผู้สูงอายุ โดยขยายอายุขั้นสูงของผู้ประกันตน ม.33 (จาก 60 ปี เป็น 65 ปีบริบูรณ์) ให้ผู้รับเงินบำนาญชราภาพสามารถสมัครเป็นผู้ประกันตนได้ รวมถึงขอรับเงินบำนาญจ่ายล่วงหน้าได้
.
2.การแก้ไขเพิ่มเติมสิทธิประโยชน์กรณีชราภาพ (3 ขอ) เพื่อบรรเทาความเดือดร้อนผู้ประกันตน
-“ขอเลือก” สามารถเลือกรับเงินบำเหน็จหรือเงินบำนาญชราภาพได้
-“ขอคืน” สามารถนำเงินสะสมกรณีชราภาพบางส่วนออกมาใช้ก่อนได้ หากเกิดวิกฤตเศรษฐกิจ สาธารณภัย หรือเหตุการณ์ที่กระทบต่อผู้ประกันตน
-“ขอกู้” สามารถนำเงินสะสมกรณีชราภาพไปเป็นหลักประกันกับสถาบันการเงินได้
.
3.การแก้ไขเพิ่มเติมสิทธิประโยชน์อื่น ๆ
-เงินสงเคราะห์การหยุดงานเพื่อการคลอดบุตร จากเดิมจ่าย 90 วัน เป็น 98 วัน
-เงินทดแทนการขาดรายได้กรณีทุพพลภาพ จากเดิมจ่ายร้อยละ 50 เป็นร้อยละ 70
-กรณีสงเคราะห์บุตรให้ได้รับการคุ้มครองต่อไปอีก 6 เดือน นับแต่วันที่สิ้นสภาพการเป็นผู้ประกันตน
#ไทยคู่ฟ้า #ร่วมต้านโควิด19
-------------------
วันจันทร์ที่ 30 พฤษภาคม 2565
PDPA Personal Data Protection Act พ.ร.บ.คุ้มครองข้อมูลส่วนบุคคล บังคับใช้ 1 มิ.ย.65
PDPA Personal Data Protection Act พ.ร.บ.คุ้มครองข้อมูลส่วนบุคคล บังคับใช้ 1 มิ.ย.65
วันจันทร์ที่ 28 กุมภาพันธ์ 2565
วธ. มอบโล่รางวัลคุณธรรมต้นแบบโดดเด่น 235 รางวัล เพื่อเป็นขวัญกำลังใจ สร้าง “สังคมไทยเป็นสังคมคุณธรรม ที่มีความมั่นคง มั่งคั่ง และยั่งยืน”
วธ. มอบโล่รางวัลคุณธรรมต้นแบบโดดเด่น 235 รางวัล เพื่อเป็นขวัญกำลังใจ สร้าง “สังคมไทยเป็นสังคมคุณธรรม ที่มีความมั่นคง มั่งคั่ง และยั่งยืน”
วธ. มอบโล่รางวัลคุณธรรมต้นแบบโดดเด่น 235 รางวัล
เพื่อเป็นขวัญกำลังใจ สร้าง “สังคมไทยเป็นสังคมคุณธรรม ที่มีความมั่นคง มั่งคั่ง และยั่งยืน”
วันที่ 28 กุมภาพันธ์ 2565 เวลา 10.00 น. ณ ห้อง G5 ชั้น 1 อาคารหอศิลป์แห่งชาติ กระทรวงวัฒนธรรม เขตห้วยขวาง กรุงเทพมหานคร นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานในพิธีมอบโล่รางวัลคุณธรรมต้นแบบโดดเด่น ประจำปีงบประมาณ พ.ศ. ๒๕๖๔ พร้อมด้วย นางยุพา ทวีวัฒนะกิจบวร ปลัดกระทรวงวัฒนธรรม นายเกรียงศักดิ์ บุญประสิทธิ์ อธิบดีกรมการศาสนา ผู้แทนหน่วยงาน และเจ้าหน้าที่ผู้เกี่ยวข้อง จำนวน 550 รูป/คน
นายอิทธิพล กล่าวว่า คณะกรรมการส่งเสริมคุณธรรมแห่งชาติ ได้เห็นความสำคัญในการส่งเสริมคุณธรรมในทุกภาคส่วน จึงมีนโยบายส่งเสริมการขับเคลื่อนคุณธรรมในระดับชุมชน องค์กร อำเภอ และจังหวัด โดยกำหนดตัวชี้วัดและเกณฑ์การประเมินที่มีมาตรฐานกลางในการประเมินความสำเร็จ ๓ ระดับ คือ ระดับส่งเสริมคุณธรรม ระดับคุณธรรม และระดับคุณธรรมต้นแบบ เพื่อบ่งบอกถึงกระบวนการในการพัฒนาคุณธรรมที่ได้มาตรฐาน และในปีงบประมาณพุทธศักราช ๒๕๖๔ ได้มีการคัดเลือกในระดับคุณธรรมต้นแบบที่มีผลสัมฤทธิ์การเปลี่ยนแปลงพฤติกรรมในเชิงประจักษ์ จำนวน 235 แห่ง ประกอบด้วย ๑. ชุมชนคุณธรรมต้นแบบโดดเด่น จำนวน 76 ชุมชน ๒. องค์กรคุณธรรมต้นแบบโดดเด่น จำนวน 84 องค์กร ๓. อำเภอคุณธรรมต้นแบบโดดเด่น จำนวน 70 อำเภอ 4. จังหวัดคุณธรรมต้นแบบโดดเด่น จำนวน 5 จังหวัด เพื่อรับโล่รางวัลคุณธรรมต้นแบบโดดเด่นจากนายกรัฐมนตรี โดยรัฐมนตรีว่าการกระทรวงวัฒนธรรมเป็นผู้มอบโล่รางวัลดังกล่าว เพื่อเป็นขวัญและกำลังใจให้กับทุกภาคส่วนที่เข้าร่วมการประเมิน และเป็นแรงจูงใจในการส่งเสริมและพัฒนาคุณธรรม เพื่อสร้างสังคมไทยให้เป็นสังคมคุณธรรมอย่างยั่งยืน
นายอิทธิพล กล่าวต่อว่า การขับเคลื่อนสังคมคุณธรรมเป็นหน้าที่ของทุกภาคส่วนที่จะต้องร่วมมือกันทั้งภาครัฐ ภาคเอกชน และภาคประชาชน และจะต้องมีการส่งเสริม พัฒนา และดำเนินการอย่างต่อเนื่องให้ควบคู่ไปกับการดำเนินชีวิตประจำวันที่มีความผูกพันกับหลักธรรมทางศาสนา ปรัชญาของเศรษฐกิจพอเพียง และวิถีวัฒนธรรมไทยอันดีงาม และจะเป็นกลไกหลักในการขับเคลื่อนส่งเสริมความดีงามให้เกิดขึ้นในทุกภาคส่วนของสังคม สามารถส่งผลให้ประเทศชาติมีความสงบสุขและพัฒนาต่อไปได้อย่างยั่งยืน ถึงแม้ว่าในช่วงเวลาที่ผ่านมาได้เกิดสถานการณ์การแพร่ระบาดของโรคติดเชื้อไวรัสโคโรนา ๒๐๑๙ (COVID - 19) ก่อให้เกิดอุปสรรคในการทำงานอย่างมาก แต่ด้วยความเข้มแข็ง ทุกภาคส่วนจึงได้ปรับเปลี่ยนการทำงานในรูปแบบ New normal ทำให้การดำเนินงานด้านการส่งเสริมคุณธรรมภายใต้แผนแม่บทส่งเสริมคุณธรรมแห่งชาติประสบความสำเร็จเป็นอย่างดียิ่ง การจัดงานในวันนี้จะช่วยสร้างขวัญกำลังใจและเสริมแรงจูงใจในการส่งเสริมการขับเคลื่อนงานด้านคุณธรรม
ซึ่งเป็นส่วนหนึ่งของเป้าหมายในการสร้าง “สังคมไทยเป็นสังคมคุณธรรม ที่มีความมั่นคง มั่งคั่ง และยั่งยืน”
...............................
วันพฤหัสบดีที่ 31 มีนาคม 2565
รัฐบาลเชิญชวนคนไทยส่งกำลังใจเชียร์นักกีฬาในการแข่งขันกีฬาคนพิการแห่งชาติ ครั้งที่ 37 "นครลำดวนเกมส์" จังหวัดศรีสะเกษเป็นเจ้าภาพจัดชิงชัยกว่า 20 ชนิดกีฬาภายใต้มาตรการป้องกันโควิด19
รัฐบาลเชิญชวนคนไทยส่งกำลังใจเชียร์นักกีฬาในการแข่งขันกีฬาคนพิการแห่งชาติ ครั้งที่ 37 "นครลำดวนเกมส์" จังหวัดศรีสะเกษเป็นเจ้าภาพจัดชิงชัยกว่า 20 ชนิดกีฬาภายใต้มาตรการป้องกันโควิด19 เข้มงวด
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่าวันนี้ (31 มี.ค. 2565) นายพิพัฒน์ รัชกิจประการ รมว.การท่องเที่ยวและกีฬา มีกำหนดลงพื้นที่เพื่อตรวจราชการด้านการท่องเที่ยวและกีฬาในพื้นที่จังหวัดศรีสะเกษ พร้อมเป็นประธานในพิธีเปิดการแข่งขันกีฬาคนพิการแห่งชาติ ครั้งที่ 37 "นครลำดวนเกมส์"
สำหรับพิธีเปิดการแข่งขัน "นครลำดวนเกมส์" จะเริ่มขึ้นในเวลา 17.45 น. ณ สนามกีฬากลางจังหวัดศรีสะเกษ โดยในพิธีประกอบไปด้วยการแสดงชุดต่างๆ มากมาย เริ่มตั้งแต่สีสันขบวนพาเหรดของนักกีฬาและเจ้าหน้าที่จากทั่วประเทศ ขบวนรณรงค์ต่อต้านการใช้สารต้องห้าม No Doping ของการกีฬาแห่งประเทศไทย(กกท.) ขบวนมาสคอต น้องศรีสะเกษ น้องลำดวน ขบวนอัญเชิญไฟพระฤกษ์ การแสดงเทิดพระเกียรติ การแสดงที่สื่อถึงอัตลักษณ์ของจังหวัดศรีสะเกษเพื่อต้อนรับผู้มาเยือน และการแสดงความสามารถพิเศษของผู้พิการ Wheelchair Dance ร่วมกับนักแสดงปกติ
น.ส.ไตรศุลี กล่าวว่า รัฐบาลขอเชิญชวนคนไทยร่วมส่งกำลังใจไปให้นักกีฬาจากทั่วประเทศที่เข้าร่วมการแข่งขันครั้งนี้กว่า 1,500 คน ใน 20 ชนิดกีฬา ประกอบด้วย 18 ชนิดกีฬาหลัก ได้แก่ กรีฑา, โกลบอล, เซปักตะกร้อ, เทเบิลเทนนิส, บอคเซีย, แบดมินตัน, เปตอง, ฟุตบอลชาย (พิการทางหู), ฟุตบอล (พิการทางสมอง), ฟุตบอลชาย (หูหนวก), ยกน้ำหนัก, ยิงปืน, ยิงธนู, วอลเลย์บอล (ยืน), ว่ายน้ำ, วีลแชร์เทนนิส, วีลแชร์บาสเกตบอล, วีลแชร์ฟันดาบ และ 2 ชนิดกีฬาสาธิต ได้แก่ เทควันโด และฟุตบอล (คนตาบอด)
โดยสามารถติดตามให้กำลังใจนักกีฬาได้ทั้ง ณ สนามการแข่งขันที่จังหวัดศรีสะเกษ พร้อมกับเดินทางท่องเที่ยวในพื้นที่ซึ่งมีแหล่งท่องเที่ยวทางธรรมชาติและวัฒนธรรมหลายแห่งที่น่าสนใจ หรือติดตามชมการถ่ายทอดสดทั้งพิธีเปิดการแข่งขัน และการแข่งขันตลอด 5 วัน ระหว่างวันที่ 30 มี.ค. -3 เม.ย. 2565 ที่ช่อง T Sport 7 หรือเฟซบุ๊คแฟนเพจและช่อง Youtube ของ T Sport 7 น.ส.ไตรศุลี กล่าวว่า จังหวัดศรีสะเกษในฐานเจ้าภาพการจัดการแข่งขัน ได้ประสานความร่วมมือหน่วยงานที่เกี่ยวข้องในการเตรียมความพร้อมสำหรับการอำนวยความสะดวกให้กับนักกีฬา เจ้าหน้าที่ ตลอดจนนักท่องเที่ยวที่จะเดินทางเข้ามารับชมการแข่งขัน รวมถึงการดำเนินการภายภายใต้มาตรการควบคุมการแพร่ระบาดโควิด19 ที่เข้มงวด อาทิ กำหนดว่านักกีฬาและเจ้าหน้าทุกคนที่เข้าร่วมการแข่งขันจะต้องได้รับวัคซีนป้องกันโควิด19 ครบตามเกณฑ์ เมื่อเดินทางมาถึงจังหวัดศรีสะเกษ จะต้องตรวจ ATK เพื่อรับ ATK PASS CARD ในระหว่างการแข่งขันจะต้องตรวจ ATK ทุกๆ 3 วัน เป็นต้น
---------------------------
วันพฤหัสบดีที่ 14 ตุลาคม 2564
รัฐมนตรีว่าการกระทรวงคมนาคม มอบกรมการขนส่งทางบกช่วยเหลือกลุ่มผู้ขับรถแท็กซี่ - รถจักรยานยนต์รับจ้าง อายุเกิน 65 ปี ใน 29 จังหวัด ตามประกาศ ศบค.
...
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า ตามที่นายศักดิ์สยาม ชิดชอบ รัฐมนตรีว่าการกระทรวงคมนาคม ได้สั่งการให้กรมการขนส่งทางบก (ขบ.) จัดทำโครงการเพื่อให้ความช่วยเหลือกลุ่มอาชีพผู้ขับรถแท็กซี่และรถจักรยานยนต์สาธารณะที่มีอายุเกิน 65 ปี ที่ไม่สามารถสมัครเป็นผู้ประกันตนตามพระราชบัญญัติประกันสังคม พ.ศ. 2533 ได้ โดยเมื่อวันที่ 12 ตุลาคม 2564 คณะรัฐมนตรีได้มีมติเห็นชอบโครงการช่วยเหลือกลุ่มอาชีพผู้ขับรถแท็กซี่ และรถจักรยานยนต์สาธารณะที่มีอายุเกิน 65 ปี ซึ่งได้รับผลกระทบจากการแพร่ระบาดของโรคติดเชื้อไวรัส COVID-19 ในพื้นที่ควบคุมสูงสุดและเข้มงวด 29 จังหวัดแล้ว โดยเงื่อนไขสำหรับผู้ที่จะได้รับเงินช่วยเหลือตามโครงการนี้ต้องเป็นผู้ขับรถแท็กซี่ และรถจักรยานยนต์สาธารณะที่มีอายุเกิน 65 ปี ก่อนวันที่ 11 สิงหาคม 2564 มีศักยภาพในการขับรถมีใบอนุญาตขับรถสาธารณะ และบัตรประจำตัวผู้ขับรถสาธารณะ รถที่ใช้ประกอบอาชีพต้องชำระภาษีครบถ้วน มีรายชื่อในฐานข้อมูลของ ขบ. และไม่เป็นผู้ประกันตนตามมาตรา 33 มาตรา 39 และมาตรา 40 แห่งพระราชบัญญัติประกันสังคม พ.ศ. 2533 และที่แก้ไขเพิ่มเติม กรณีรถเช่าต้องยืนยันทะเบียนรถและผู้ให้เช่าโดย ขบ. จะทำการตรวจสอบก่อนรับสิทธิ แบ่งเป็นการช่วยเหลือผู้ขับรถแท็กซี่และรถจักรยานยนต์สาธารณะ ที่ประกอบอาชีพใน 13 จังหวัด ตามข้อกำหนดฉบับที่ 25 และฉบับที่ 28 จะได้รับเงินช่วยเหลือในอัตรา10,000 บาทต่อคน (กรุงเทพมหานคร นครปฐม นนทบุรี ปทุมธานี สมุทรปราการ สมุทรสาคร ฉะเชิงเทรา ชลบุรี พระนครศรีอยุธยา นราธิวาส ปัตตานี ยะลา สงขลา) และการช่วยเหลือผู้ขับรถแท็กซี่และรถจักรยานยนต์สาธารณะที่ประกอบอาชีพใน 16 จังหวัด ตามข้อกำหนดฉบับที่ 30 จะได้รับเงินช่วยเหลือในอัตรา 5,000 บาทต่อคน (กาญจนบุรี ตาก นครนายก นครราชสีมา ประจวบคีรีขันธ์ ปราจีนบุรี เพชรบุรี เพชรบูรณ์ ระยอง ราชบุรี ลพบุรี สิงห์บุรี สมุทรสงคราม สระบุรี สุพรรณบุรี อ่างทอง) โดยจ่ายเงินผ่านบัญชีพร้อมเพย์เฉพาะการผูกบัญชี พร้อมเพย์กับเลขบัตรประจำตัวประชาชน 2 รอบ ดังนี้
- รอบที่ 1 ระหว่างวันที่ 8 - 12 พฤศจิกายน 2564 สำหรับรถจักรยานยนต์สาธารณะและรถแท็กซี่ส่วนบุคคล
- รอบที่ 2 ระหว่างวันที่ 22 - 26 พฤศจิกายน 2564 สำหรับรถแท็กซี่ที่เช่าขับ
อธิบดีกรมการขนส่งทางบก กล่าวเพิ่มเติมว่า ผู้ที่มีสิทธิได้รับเงินช่วยเหลือตามโครงการดังกล่าว ต้องลงทะเบียนขอรับสิทธิช่วยเหลือด้วยตนเอง ระหว่างวันที่ 25 ตุลาคม - 5 พฤศจิกายน 2564 ในวันและเวลาราชการ ณ อาคาร 6 ชั้น 7 ขบ. กลุ่มวิชาการขนส่ง สำนักงานขนส่งกรุงเทพมหานครพื้นที่ 1 - 4 และกลุ่มวิชาการขนส่ง สำนักงานขนส่งจังหวัดทั่วประเทศ พร้อมเอกสารตามที่กำหนด ได้แก่ ใบคำขอเพื่อรับสิทธิช่วยเหลือ (รับที่จุดลงทะเบียน) บัตรประจำตัวประชาชน ใบอนุญาตขับรถสาธารณะ บัตรประจำตัวผู้ขับรถสาธารณะ และเพื่อป้องกันการแพร่กระจายของโรคติดเชื้อไวรัส COVID-19 ขอให้ผู้ขับรถแท็กซี่และรถจักรยานยนต์สาธารณะที่มีสิทธิได้รับเงินช่วยเหลือ จองคิวออนไลน์ล่วงหน้าเพื่อมาดำเนินการผ่านแอปพลิเคชัน DLT Smart Queue หรือเว็บไซต์ https://gecc.dlt.go.th/ ตั้งแต่วันที่ 18 ตุลาคม - 5 พฤศจิกายน 2564
วันศุกร์ที่ 16 กรกฎาคม 2564
กรมเจ้าท่า เตรียมความพร้อมมาตรการความปลอดภัยวันอาสาฬหบูชาและวันเข้าพรรษา คุมเข้มเดินทางน้ำปลอดภัย ห่างไกลโควิด - 19
...
กระทรวงคมนาคม โดยกรมเจ้าท่า ประชุมเตรียมความพร้อมมาตรการความปลอดภัยวันอาสาฬหบูชาและวันเข้าพรรษา พ.ศ.2564 ระหว่างวันที่ 23 – 28 กรกฎาคม 2564 โดยอธิบดีกรมเจ้าท่า ได้มอบหมายให้นายภูริพัฒน์ ธีระกุลพิศุทธิ์ รองอธิบดีกรมเจ้าท่า ด้านปลอดภัย เป็นประธานการประชุม VDO Conference สำนักงานเจ้าท่าภูมิภาคเขตและสาขา พร้อมด้วย ผู้บริหารส่วนกลาง ในวันที่ 16 กรกฎาคม 2564 ณ ห้องประชุมบุญเลื่อน อาคาร 6 ชั้น 3 กรมเจ้าท่า
กรมเจ้าท่า ในฐานะหน่วยงานหลักในการตรวจตรา ควบคุม และดูแลการเดินเรือและการสัญจรทางน้ำให้มีความปลอดภัย จึงได้กำหนดมาตรการความปลอดภัยในช่วงวันอาสาฬหบูชาและวันเข้าพรรษา ประจำปี 2564 พร้อมออกมาตรการป้องกันความปลอดภัยและมาตรการป้องกันโรคติดต่อเชื้อไวรัสโคโรนา 2019 (COVID-19) ร่วมกัน
นายภูริพัฒน์ ธีระกุลพิศุทธิ์ รองอธิบดีกรมเจ้าท่า ด้านปลอดภัย เปิดเผยว่า กรมเจ้าท่า ได้จัดตั้งศูนย์อำนวยการความปลอดภัยทางน้ำ กรมเจ้าท่า ส่วนกลางและส่วนภูมิภาค โดยส่วนกลางจัดตั้งศูนย์จำนวน 2 ศูนย์ ณ ศูนย์อำนวยการความปลอดภัยทางน้ำ กรมเจ้าท่า ณ ศูนย์ควบคุมปฏิบัติการโทรทัศน์วงจรปิด (CCTV) และศูนย์ควบคุมการเดินเรือ ณ กลุ่มตรวจการเดินเรือ สำนักความปลอดภัยและสิ่งแวดล้อมทางน้ำ ในส่วนภูมิภาค จัดตั้งศูนย์อำนวยความปลอดภัยทางน้ำรวมจำนวน 49 ศูนย์ ประกอบด้วย สำนักงานเจ้าท่าภูมิภาคที่ 1-7 จำนวน 7 ศูนย์ สำนักงานเจ้าท่าภูมิภาคสาขา จำนวน 41 ศูนย์ และศูนย์การควบคุมการจราจรและความปลอดภัยทางทะเล ศรีราชา จำนวน 1 ศูนย์ พร้อมบูรณาการการทำงานร่วมกับหน่วยงานที่เกี่ยวข้อง เพื่อควบคุม กำกับดูแลความปลอดภัยให้กับประชาชนและให้การช่วยเหลือผู้ประสบภัยทางน้ำ กำลังอัตรากำลังพล กรมเจ้าท่าได้จัดเจ้าหน้าที่รักษาการณ์ทั้งสิ้น จำนวน 958 คน เรือรักษาการณ์ 46 ลำ แยกเป็นส่วนกลาง จำนวน 175 คน เรือรักษาการณ์ จำนวน 6 ลำ ส่วนภูมิภาคจำนวน 783 คน เรือรักษาการณ์จำนวน 40 ลำ และได้มีการออกคำสั่งแต่งตั้งคณะทำงานเฉพาะกิจเพื่อตรวจสภาพความปลอดภัยของเรือโดยสารและโป๊ะเทียบเรือในแม่น้ำเจ้าพระยา เน้นย้ำให้เจ้าของเรือและผู้ควบคุมเรือตรวจสอบความพร้อมของเรือ อาทิ ตรวจสภาพตัวเรือ อุปกรณ์ประจำเรือ ใบอนุญาตการใช้เรือ และใบอนุญาตคนประจำเรือที่ถูกต้อง ในส่วนของผู้ครอบครองโป๊ะเทียบเรือ ให้ตรวจสอบความพร้อมของโป๊ะเทียบเรือ อุปกรณ์พวงชูชีพ ไฟแสงสว่างบริเวณท่าเทียบเรือ ป้ายแสดงจำนวนผู้โดยสารบนโป๊ะเทียบเรือ เพื่อเป็นการอำนวยความสะดวกและความปลอดภัยให้กับประชาชนในวันอาสาฬหบูชาและวันเข้าพรรษา ประจำปี 2564
นอกจากนี้ กรมเจ้าท่า ได้เข้มงวดกวดขันให้ผู้ประกอบกิจการ ผู้ครอบครอง โป๊ะเทียบเรือ เจ้าของเรือและผู้ควบคุมเรือ ให้ปฏิบัติตามประกาศกรมเจ้าท่าและปฏิบัติตามมาตรการสาธารณสุขโดยเคร่งครัด เพื่อลดความเสี่ยงในการแพร่ระบาดของเชื้อโรคในการเดินทางทางน้ำอย่างต่อเนื่อง และสร้างความมั่นใจให้แก่ผู้โดยสาร หากประชาชนท่านใดพบเห็นความไม่ปลอดภัย สามารถแจ้งสายด่วนความปลอดภัยทางน้ำกรมเจ้าท่า หมายเลข 1199 ตลอด 24 ชั่วโมง
วันจันทร์ที่ 17 มกราคม 2565
รมว.พม. แนะเครือข่ายเด็ก เยาวชน สตรี อพม. จ.สุราษฎร์ธานี ใช้ห้องสมุดดิจิทัล ช่วยพัฒนาความรู้ สร้างอาชีพ สู้วิกฤตโควิด - 19
รมว.พม. แนะเครือข่ายเด็ก เยาวชน สตรี อพม. จ.สุราษฎร์ธานี ใช้ห้องสมุดดิจิทัล ช่วยพัฒนาความรู้ สร้างอาชีพ สู้วิกฤตโควิด - 19
วันที่ 14 ม.ค. 65เวลา 12.00 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เปิดเผยว่า วันนี้ ตนได้พูดคุยอย่างเป็นกันเองกับเครือข่ายของศูนย์ช่วยเหลือสังคมเทศบาลเมืองท่าข้าม อำเภอพุนพิน จังหวัดสุราษฎร์ธานี เพื่อรับฟังปัญหาพร้อมเสนอแนวทางแก้ไขให้กับเครือข่ายต่างๆ ดังนี้
1) สภาเด็กและเยาวชน ถาม : อยากให้มีการเสริมสร้างเรื่องการฝึกอาชีพและการอบรมสภาเด็กและเยาวชนในสถานการณ์โควิด - 19
นายจุติ ตอบ : เรามีห้องสมุดดิจิทัลของกระทรวง พม. ซึ่งมีความรู้มากมายให้ฝึกอบรม On Line ด้วยต้นทุนที่ลดลง แต่จะต้องมีการทดสอบ ณ สถานที่จริงแบบ On Site เช่น การฝึกอาชีพเชฟที่สามารถเรียน On Line ผ่านคลิปวีดิโอบนโทรศัพท์มือถือ แต่จะต้องมาทดสอบทำอาหารจริงแบบ On Site เพื่อประเมินผล ทั้งนี้ จึงขอให้สภาเด็กและเยาวชนเข้ามาเป็นผู้ช่วยบรรณารักษ์ของห้องสมุดดิจิทัล
2) กลุ่มสตรี ถาม : อยากให้ช่วยเรื่องการลดปัญหาความรุนแรงในครอบครัว
นายจุติ ตอบ : เราจะจัดให้มีการอบรม ซึ่งความเครียดจากสถานการณ์โควิด - 19 เป็นสาเหตุของความรุนแรงในครอบครัว และให้ห้องสมุดดิจิทัลจะทำเป็นโรงเรียนพ่อแม่ สอนเด็กเรื่องอะไรควรทำ อะไรไม่ควรทำ ความมีวินัย และการช่วยเหลือเด็กที่ประพฤติผิดให้กลับคืนสู่สังคม รวมทั้งเด็กติดเกม ซึ่งเราต้องช่วยกัน เพราะสังคมดีไม่มีขาย ถ้าอยากได้ ต้องสร้างเอง
3) กลุ่ม อพม.ถาม : อยากได้งบประมาณให้พี่น้อง อพม. เพื่อรวมกลุ่มกันสร้างอาชีพ สร้างรายได้
นายจุติ ตอบ : งบประมาณสำหรับ อพม. มีจำกัด เนื่องจากเศรษฐกิจทั่วโลกและไทยได้รับผลกระทบจากโควิด - 19 ทำให้รัฐบาลมีงบประมาณน้อยลง ดังนั้น จึงต้องจัดลำดับความสำคัญและความเร่งด่วนของโครงการต่างๆ ทั้งนี้ ขอให้ อพม. ได้ใช้ห้องสมุดดิจิทัลของกระทรวง พม. ซึ่งมีองค์ความรู้มากมายที่เป็นประโยชน์ในการปฏิบัติงาน
วันอังคารที่ 2 สิงหาคม 2565
ครม.เห็นชอบร่างความร่วมมือไทย-ญี่ปุ่นว่าด้วยความร่วมมือด้านเทคโนโลยีสารสนเทศ การสื่อสารและดิจิทัล
ครม.เห็นชอบร่างความร่วมมือไทย-ญี่ปุ่นว่าด้วยความร่วมมือด้านเทคโนโลยีสารสนเทศ การสื่อสารและดิจิทัล
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) วันที่ 2 ส.ค. 2565ได้เห็นชอบร่างบันทึกความร่วมมือระหว่างกระทรวงดิจิทัลเพื่อเศรษฐกิจและสังคม แห่งราชอาณาจักรไทยและกระทรวงกิจการภายในและการสื่อสารแห่งประเทศญี่ปุ่น ว่าด้วยความร่วมมือด้านเทคโนโลยีสารสนเทศ การสื่อสารและดิจิทัล ซึ่งจะเป็นบันทึกความร่วมมือแทนฉบับเดิมที่ทั้ง 2 ฝ่ายได้ลงนามไปเมื่อปี 2560 และได้สิ้นสุดอายุการบังคับเมื่อวันที่ 7 มิ.ย. 2565
สำหรับกำหนดการลงนามในบันทึกความร่วมมือฯ ฉบับใหม่ จะมีขึ้นในวันที่ 5 ส.ค. 2565 ระหว่างการเดินทางเยือนประเทศไทยของคณะผู้บริหารระดับสูงของกระทรวงกิจการภายในและการสื่อสารแห่งประเทศญี่ปุ่น
น.ส.ไตรศุลี กล่าวว่า ตามร่างบันทึกความร่วมมือฯ มีวัตถุประสงค์เพื่อส่งเสริมความร่วมมือและแลกเปลี่ยนในสาขาเทคโนโลยีสารสนเทศ สื่อสารและดิจิทัลบนหลักความเท่าเทียม ต่างตอบแทนและเคารพซึ่งกันและกันและผลประโยชน์ร่วมกันระหว่าง 2 ฝ่าย
โดยมีขอบเขตดำเนินการภายใต้ความร่วมมือที่หลากหลาย อาทิ ส่งเสริมการใช้เทคโนโลยีสารสนเทศและการสื่อสารและข้อมูลที่เกี่ยวข้องในด้านการตรวจสภาพอกาศและลดความเสี่ยงจากภัยพิบัติ แบ่งปันความรู้ด้านเทคโนโลยี นวัตกรรม การบริการและแอปพลิเคชั่นในด้านเทคโนโลยีสารสนเทศ การพัฒนาบุคลากร รวมถึงความร่วมมืออาเซียน-ญี่ปุ่นเพื่อพัฒนาบุคลากรความมั่นคงปลอดภัยไซเบอร์ ความร่วมมือด้านไปรษณีย์ ความร่วมมือด้านเทคโนโลยีสื่อสารทางวิทยุที่ทันสมัย ได้แก่ การปรับใช้และใช้งาน 5G แบบเปิดกว้างและปลอดภัย ส่งเสริมการเร่งลงทุนในไทยของบริษัทด้านไอซีทีของญี่ปุ่น เป็นต้น
มีกิจกรรมภายใต้ความร่วมมือ อาทิ ความร่วมมือด้านนโยบายและเทคโนโลยี การอำนวยความสะดวกในโครงการร่วมต่างๆ การแลกเปลี่ยนผู้เชี่ยวชาญ ผู้ชำนาญการ การสนับสนุนหน่วยงานรัฐ และองค์กรด้านอุตสาหกรรม วิชาการ องค์กรที่มีความเชี่ยวชาญ ตลอดจนร่วมกันจัดการทดลองสาธิต ประชุมวิชาการและเข้าร่วมอบรม
วันพฤหัสบดีที่ 28 ตุลาคม 2564
ธ.ก.ส. ได้รับการจัดอันดับเครดิตเรทติ้งส์ สูงสุดที่ AAA(tha) และ F1+(tha) ต่อเนื่อง 8 ปี
​'ฟิทช์ เรทติ้งส์' คงอันดับเครดิตภายในประเทศระยะยาว ธ.ก.ส. ที่ระดับสูงสุด 'AAA(tha)' แนวโน้มอันดับเครดิต Stable และระยะสั้นที่ 'F1+(tha)' ต่อเนื่องเป็นปีที่ 8 สะท้อนถึงสถานะทางการเงินที่แข็งแกร่ง มั่นคง และมีเสถียรภาพ
​'ฟิทช์ เรทติ้งส์' คงอันดับเครดิตภายในประเทศระยะยาว ธ.ก.ส. ที่ระดับสูงสุด 'AAA(tha)' แนวโน้มอันดับเครดิต Stable และระยะสั้นที่ 'F1+(tha)' ต่อเนื่องเป็นปีที่ 8 สะท้อนถึงสถานะทางการเงินที่แข็งแกร่ง มั่นคง และมีเสถียรภาพ เป็นสถาบันการเงินเฉพาะกิจของรัฐที่มีการบริหารจัดการทางการเงินที่ดี และมีบทบาทสำคัญในการสนับสนุนนโยบายรัฐและพัฒนาภาคเกษตรได้อย่างยั่งยืนและมีประสิทธิภาพ
​นายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า บริษัท ฟิทช์ เรทติ้งส์ (ประเทศไทย) จำกัด ได้ประกาศผลการจัดอันดับเครดิตของ ธ.ก.ส. โดยคงอันดับเครดิตภายในประเทศระยะยาวอยู่ที่ระดับ 'AAA(tha)' แสดงถึงความน่าเชื่อถือสูงสุดและความเสี่ยงในการผิดชำระหนี้ต่ำสุด แนวโน้มอันดับเครดิตมีเสถียรภาพ และคงอันดับเครดิตภายในประเทศระยะสั้นที่ระดับ 'F1+(tha)' ซึ่งสะท้อนถึงความสามารถสูงสุดในการชำระคืนเงินกู้ตามกำหนดและความเสี่ยงในการผิดนัดชำระหนี้ต่ำที่สุด และมีสภาพคล่องแข็งแกร่งเป็นพิเศษ ต่อเนื่องเป็นปีที่ 8 โดยเป็นอันดับเครดิตที่สูงสุดสำหรับการจัดอันดับเครดิตในประเทศ
ในการจัดอันดับเครดิตของ ธ.ก.ส. นั้น ฟิทช์เรทติ้งส์ระบุว่า ด้วยสถานะทางกฎหมายของ ธ.ก.ส. ซึ่งเป็นธนาคารเฉพาะกิจของรัฐ มีกระทรวงการคลังเป็นผู้ถือหุ้นส่วนใหญ่ โดยมีรัฐมนตรีว่าการกระทรวงการคลังเป็นประธานกรรมการ รวมทั้งบริหารงานร่วมกับคณะกรรมการ ธ.ก.ส. ซึ่งได้รับการแต่งตั้งโดยคณะรัฐมนตรี จึงมีความเป็นไปได้สูงที่รัฐบาลจะให้การสนับสนุนพิเศษนอกเหนือจากการดำเนินงานตามปกติแก่ ธ.ก.ส. อย่างทันท่วงทีในกรณีที่มีความจำเป็น อาทิ การเพิ่มทุนและการค้ำประกันเงินกู้ยืม เป็นต้น นอกจากนี้ ธ.ก.ส. ยังได้รับการชดเชยทางการเงินจากการสนับสนุนโครงการและนโยบายต่าง ๆ ของรัฐบาล เนื่องจากมีความเชี่ยวชาญในการสนับสนุนนโยบายรัฐที่มีความเกี่ยวข้องกับภาคเกษตรและการพัฒนาชนบท อีกทั้งในช่วงภาวะเศรษฐกิจชะลอตัวจากสถานการณ์การแพร่ระบาดของเชื้อไวรัสโควิด-19 ธ.ก.ส. ได้ช่วยสนับสนุนภาคเกษตรกรรม เช่น การกระจายเงินช่วยเหลือจากรัฐบาลให้กับเกษตรกร รวมทั้งการผ่อนปรนการชำระคืนเงินกู้และดอกเบี้ย และออกผลิตภัณฑ์สินเชื่อใหม่ ๆ ที่เหมาะสมให้กับเกษตรกรและผู้ประกอบการภาคเกษตร ซึ่งการจัดอันดับเครดิตนี้ยังสะท้อนให้เห็นถึงเสถียรภาพทางเครดิตและประสิทธิภาพด้านการบริหารจัดการองค์กรที่ดีในการจัดการทางการเงิน และขับเคลื่อนภารกิจเพื่อมุ่งสู่เป้าหมายในการสนับสนุนทางการเงิน และเป็นสถาบันการเงินที่มีบทบาทหลักในการพัฒนาภาคเกษตรของไทยอย่างยั่งยืนต่อไป
วันอังคารที่ 31 สิงหาคม 2564
สธ.แจงประสิทธิภาพ “ซิโนแวค” จากการใช้จริงในประเทศลดป่วยหนัก เสียชีวิต ได้กว่า 80%
สธ.แจงประสิทธิภาพ “ซิโนแวค” จากการใช้จริงในประเทศลดป่วยหนัก เสียชีวิต ได้กว่า 80%
กระทรวงสาธารณสุขแจงวัคซีนซิโนแวค ผ่านการตรวจสอบคุณภาพและความปลอดภัยจากผู้เชี่ยวชาญทั้งในและภายนอก อย. ก่อนอนุมัติขึ้นทะเบียนใช้ในสถานการณ์ฉุกเฉิน พร้อมผ่านการตรวจรับรองรุ่นการผลิตจากกรมวิทยาศาสตร์การแพทย์ที่ตรวจสอบจากตัววัคซีนโดยตรง ยืนยันมีความปลอดภัยแน่นอน ส่วนประสิทธิผลจากการใช้จริงในประเทศไทย พบป้องกันโรคได้ 75% ป้องกันป่วยหนักเสียชีวิตได้มากกว่า 80%
วันนี้ (31 สิงหาคม 2564) ที่อาคารสัปปายะสภาสถาน รัฐสภา กทม. นายแพทย์ไพศาล ดั่นคุ้ม เลขาธิการคณะกรรมการอาหารและยา พร้อมด้วย นายแพทย์ศุภกิจ ศิริลักษณ์ อธิบดีกรมวิทยาศาสตร์การแพทย์ และนายแพทย์โอภาส การย์กวินพงศ์ อธิบดีกรมควบคุมโรค แถลงข่าวชี้แจงกรณีข้อสงสัยประสิทธิผลและความปลอดภัยวัคซีนซิโนแวค โดยนายแพทย์ไพศาล กล่าวว่า วัคซีนที่จะนำมาใช้ในประเทศต้องผ่านการอนุมัติและขึ้นทะเบียน โดย อย.ได้ขึ้นทะเบียนวัคซีนซิโนแวคเมื่อวันที่ 22 กุมภาพันธ์ 2564 ใช้วิธีการอนุมัติในสถานการณ์ฉุกเฉิน ใช้เวลาในการพิจารณา 29 วันโดยคำนึงถึงความปลอดภัยคุณภาพ มาตรฐาน และประสิทธิผลวัคซีนซึ่งการพิจารณาได้ระดมบุคลากรและผู้เชี่ยวชาญจากทั้งในและนอก อย. ร่วมกันประเมินเพื่อให้ได้วัคซีนที่มีคุณภาพและความปลอดภัย สำหรับข้อมูลประสิทธิผลวัคซีนซิโนแวคในบราซิลทดลองในบุคลากรทางการแพทย์ เนื่องจากมีโอกาสสัมผัสโรคสูงสามารถเกิดโรคได้ง่ายกว่าคนทั่วไป พบว่าสามารถป้องกันการป่วยเข้าโรงพยาบาลได้ 78% ลดการตายได้ 100% มีประสิทธิผลมากกว่า 50% หลังจาก อย.ได้ขึ้นทะเบียนแล้วองค์การอนามัยโลก ได้ให้การรับรอง และสั่งซื้อหลายร้อยล้านโดสมีการกระจายไปในหลายประเทศทั่วโลก
นายแพทย์ศุภกิจ กล่าวว่าวัคซีนที่นำเข้ามาทุกล็อต ต้องผ่านการรับรองรุ่นการผลิตจากกรมวิทยาศาสตร์การแพทย์ ซึ่งตรวจจากตัววัคซีนโดยตรง ไม่ใช่ตรวจเฉพาะเอกสารเท่านั้น โดยต้องผ่านเกณฑ์มาตรฐานทุกข้อ ก่อนส่งไปยังกรมควบคุมโรค สำหรับประสิทธิผลที่มีต่อการกลายพันธุ์ของไวรัส กรมวิทยาศาสตร์การแพทย์ได้ทำการทดลองร่วมกับมหาวิทยาลัยมหิดล โดยใช้เลือดจากอาสาสมัคร ที่ฉีดวัคซีนซิโนแวค 2 เข็ม พบว่าสามารถกันสายพันธุ์เดลตาได้ แสดงให้เห็นว่าวัคซีนซิโนแวคที่ฉีดไปสองเข็มไม่เสียเปล่ามีประโยชน์ในการช่วยระบบสาธารณสุขของประเทศ หากตั้งแต่เดือนกุมภาพันธ์เป็นต้นมา ไม่มีการฉีดวัคซีนซิโนแวคอาจมีผู้เสียชีวิตหลายเท่า ยืนยันว่าวัคซีนที่ดีที่สุดคือวัคซีนที่อยู่ในตัวแล้ว
ด้านนายแพทย์โอภาส กล่าวว่า กรมควบคุมโรคร่วมกับหน่วยงานด้านการแพทย์และสาธารณสุข ประเมินผลและประสิทธิภาพการฉีดวัคซีนซิโนแวค เช่น ที่ จ.ภูเก็ต พบว่าสามารถป้องกันป่วยหนักและเสียชีวิตได้ 90.6% ส่วนที่สมุทรสาคร พบว่าป้องกันโรคได้ 90% และเมื่อมีการระบาดในบุคลากรสาธารณสุข จ.เชียงราย มีประสิทธิผลป้องกันโรคได้ 82% นอกจากนี้กองระบาดวิทยาได้สรุปผลการฉีดวัคซีนภาพรวมตั้งแต่เดือนมีนาคม ถึงกรกฎาคม 2564 พบว่าสามารถป้องกันโรค 75% ป้องกันป่วยหนักเสียชีวิตได้มากกว่า 80% ยืนยันว่าซิโนแวคมีประสิทธิภาพทั้งการใช้จริงและในห้องทดลอง รวมทั้งสายพันธุ์เดลตาได้ทำการประเมินประสิทธิผลวัคซีนต่อเนื่องพบว่าการฉีดวัคซีนสูตรไขว้ซิโนแวคตามด้วยแอสตร้าเซนเนก้า ได้ผลดีขึ้นกว่าเดิม 3 เท่า
“ขอยืนยันว่าไม่มีการปกปิดตัวเลข สามารถสอบสอบได้จากตัวเลขผู้ป่วยที่เข้ารักษาที่โรงพยาบาลลดลงชัดเจน เช่น โรงพยาบาลสนามบุษราคัม จากที่เคยมีมากกว่า 3,500 คน เหลือ 1,500 คน โรงพยาบาลทุกแห่ง คนไข้ลดลง ต่างจังหวัดก็ลด หรือที่ศูนย์นิมิบุตร จากเดิมมีคนไข้รอส่งต่อหลายร้อยคน เหลือไม่ถึง 70 คน” นายแพทย์โอภาสกล่าว
วันอังคารที่ 16 สิงหาคม 2565
ไทย-อินเดียร่วมมือทุกมิติ ผลักดันโครงการถนนสามฝ่ายและยานยนต์
ไทย-อินเดียร่วมมือทุกมิติ ผลักดันโครงการถนนสามฝ่ายและยานยนต์
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 16 สิงหาคม 2565 ว่า ครม.เห็นชอบร่างเอกสารผลลัพธ์การประชุมคณะกรรมาธิการร่วมเพื่อความร่วมมือทวิภาคีไทย-อินเดีย (The Thailand – India Joint Commission for Bilateral Cooperation: JC) ครั้งที่ 9 ซึ่งจะมีการรับรองเอกสารผลลัพธ์ในการประชุมที่ประเทศไทยเป็นเจ้าภาพจัดขึ้นระหว่างวันที่ 16-17 สิงหาคม 2565 ร่างเอกสารผลลัพธ์ฉบับนี้ เป็นการกำหนดท่าทีของประเทศไทยผ่านความร่วมมือในด้านต่างๆ กับอินเดีย ซึ่งมีสาระสำคัญ อาทิ
1.ด้านการเมืองและความมั่นคง พร้อมรับมือความท้าทายทางด้านความมั่นคง ครอบคลุมประเด็นความมั่นคงทางทะเล ยาเสพติด อาชญากรรมทางเศรษฐกิจระหว่างประเทศ การประมงผิดกฎหมาย การลักลอบค้ามนุษย์ การลักลอบเข้าเมือง การก่อการร้าย รวมถึงภัยคุกคามทางไซเบอร์
2.ด้านเศรษฐกิจการค้าทวิภาคีและการลงทุน ดำเนินนโยบายทางเศรษฐกิจและการพัฒนาที่สอดรับกันของทั้งสองประเทศ โดยอินดีมีนโยบาย เช่น นโยบาย Made In India นโยบาย Smart City นโยบาย Startup India เป็นต้น ส่วนนโยบายของไทย เช่น นโยบาย Bio Circular Green Economy (BCG) นโยบาย Thailand 4.0 เป็นต้น
3.ด้านความเชื่อมโยง มุ่งเน้นผลักดันโครงการถนนสามฝ่าย อินเดีย-เมียนมา-ไทย (IMT) การจัดทำความตกลงยานยนต์สามฝ่าย IMT Motor Vehicles Agreement (MVA) รวมถึงความตกลง Air Travel Bubble ไทย-อินเดีย ซึ่งครม. เห็นชอบไปแล้วเมื่อ 1 มีนาคม 2565 เพื่อให้สายการบินทั้งสองประเทศสามารถทำการบินรับขนส่งผู้โดยสารเชิงพาณิชย์ระหว่างกันได้ รวมถึงการขยายขอบเขตการบริการเดินอากาศให้สามารถบริการเที่ยวบินตรง เพื่อเชื่อมโยงไทยกับอินเดียได้มากขึ้น
4.ด้านวิทยาศาสตร์และเทคโนโลยี เสริมสร้างความร่วมมือระหว่างสำนักพัฒนาเทคโนโลยีอวกาศและภูมิสารสนเทศ (GISTDA) กับองค์การวิจัยอวกาศอินเดีย (ISRO) โดยเฉพาะในด้านการฝึกอบรมสาขาอวกาศและอวกาศเชิงประยุกต์
5.ด้านการกงสุล ไทยเสนอให้อินเดียพิจารณาความเป็นไปได้ให้นักท่องเที่ยวไทยสามารถขอรับการตรวจลงตรา ณ ด่านตรวจคนเข้าเมือง (VOA)
ส่วนประเด็นภูมิภาคและพหุภาคีที่มีจะมีการหารือในที่ประชุม อาทิ 1.อินเดียพร้อมสนับสนุนการเป็นประธาน BIMSTEC ของไทย ภายใต้หัวข้อ Prosperous Resilient and Open BIMSTEC หรือ PRO BIMSTEC และเน้นย้ำการพัฒนาอ่าวเบงกอลให้มีสันติภาพ มั่งคั่ง ยั่งยืน โดยเสริมสร้างจุดแข็งร่วมกัน 2.ไทยจะจับมือกับหุ้นส่วนในภูมิภาคเพื่อส่งเสริมเศรษฐกิจ BCG ให้เป็นแนวทางการพัฒนาเศรษฐกิจและสังคมอย่างยั่งยืน 3.ทั้งสองฝ่ายเน้นย้ำถึงความสำคัญของการแก้ไขปัญหาโดยสันติวิธี เพื่อสร้างสันติภาพและเสถียรภาพในเมียนมา